KOMISSION ASETUS (ETY) N:o 2208/91,

annettu 25 päivänä heinäkuuta 1991,

pöytäviinin, rypälemehun, tiivistetyn rypälemehun ja puhdistetun tiivistetyn rypälemehun varastointisopimuksista annetun asetuksen (ETY) N:o 1059/83 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (ETY) N:o 1734/91(2), ja erityisesti sen 32 artiklan 5 kohdan, 33 artiklan 5 kohdan ja 47 artiklan 3 kohdan,

sekä katsoo, että

pakolliset tislaukset vaikuttavat merkittävällä tavalla pöytäviinimarkkinoiden tasapainon toteutumiseen ja epäsuorasti viininviljelyn tuotantokyvyn rakenteelliseen mukauttamiseen tarpeita vastaavaksi; onkin välttämätöntä, että niitä sovelletaan täsmällisesti, ja että kaikki kyseiset tuottajat toimittavat tosiasiallisesti heidän tislausvelvoitettaan vastaavat määrät,

tässä tarkoituksessa tuottajien, jotka haluavat saada varastointitukea pöytäviinille, rypälemehulle, tiivistetylle rypälemehulle ja puhdistetulle tiivistetylle rypälemehulle olisi esitettävä todisteet siitä, että he ovat tosiasiallisesti täyttäneet toimituksia ja vetäytymistä koskevat velvoitteensa valvonnan alaisina asetuksen (ETY) N:o 822/87 35 ja 36 artiklassa tarkoitettua pakollista tislausta koskevista yksityiskohtaisista säännöistä 7 päivänä lokakuuta 1988 annetussa komission asetuksessa (ETY) N:o 3105/88(3), sellaisena kuin se on viimeksi muutettuna asetuksella (ETY) N:o 2182/91(4), ja asetuksen (ETY) N:o 822/87 39 artiklassa säädettyä pakollista tislausta koskevista yksityiskohtaisista säännöistä 17 päivänä helmikuuta 1988 annetussa komission asetuksessa (ETY) N:o 441/88(5), sellaisena kuin se on viimeksi muutettuna asetuksella (ETY) N:o 2070/91(6), vastaavasti säädettyjen viitekausien aikana,

tietyissä jäsenvaltioissa tämä todistetaan toimivaltaisten elinten leimaamalla todistuksella määräajassa, joka on joskus yhteensopimaton varastointisopimusten hakemusten tavanomaisten määräaikojen kanssa, ja tiettyjä tuottajia rangaistaan siitä, etteivät ne pysty toimittamaan täydellisiä asiakirjoja ajoissa; tämän vuoksi olisi annettava tuottajalle mahdollisuus saada tukea antamalla sitoumus tämän todisteen esittämisestä myöhemmin,

rypälemehuja, tiivistettyjä rypälemehuja ja puhdistettuja tiivistettyjä rypälemehuja saatetaan tarvita markkinointivuoden alussa, ja tämän vuoksi olisi säädettävä asetuksen (ETY) N:o 822/87 säännösten mukaisesti tuottajien mahdollisuudesta saada näitä tuotteita haltuunsa vapaasti määritetyn ajan yksinkertaisella hakemuksella interventioelimeltä; olisikin muutettava komission asetusta (ETY) N:o 1059/83(7), sellaisena kuin se on viimeksi muutettuna asetuksella (ETY) N:o 2753/89(8), ja

tässä asetuksessa säädetyt toimenpiteet ovat viinin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1059/83 seuraavasti:

1) Lisätään 1 a alakohta seuraavasti:

"1 a artikla

Varastointisopimukset rypälemehuille, tiivistetyille rypälemehuille ja puhdistetuille tiivistetyille rypälemehuille päättyvät 1 päivän elokuuta ja 15 päivän syyskuuta välillä niiden tekopäivän mukaan.

Päättymispäivän määrittämiseksi tuottajat lähettävät interventioelimelle sopimuksen viimeisen voimassaolopäivän osoittavan ilmoituksen vähintään viisitoista päivää ennen sen päättymistä.

Jos ilmoitusta ei esitetä, vahvistetaan sopimuksen päättymispäiväksi 15 päivä syyskuuta."

2) Lisätään 2 artiklaan 3 kohta seuraavasti:

"3 Asetuksen (ETY) N:o 822/87 47 artiklan 1 kohdan mukaisesti ne tuottajat, joita ovat koskeneet edellisen markkinointivuoden aikana asetuksen (ETY) N:o 822/87 35, 36 tai 39 artiklassa säädetyt velvoitteet, ovat oikeutettuja hyötymään tässä asetuksessa säädetyistä toimenpiteistä ainoastaan, jos ne esittävät todisteet toimitusta tai vetämistä markkinoilta valvonnan alaisuudessa koskien velvoitteidensa täyttämisestä vastaavasti komission asetuksessa (ETY) N:o 3105/88(*) ja komission asetuksessa (ETY) N:o 441/88(**) vahvistettujen viitekausien kuluessa.

Jäsenvaltiot voivat kuitenkin sallia sopimusten hyväksymisen ennen kuin tuottaja on esittänyt ensimmäisessä alakohdassa tarkoitetut todisteet, sillä edellytyksellä, että näissä sopimuksissa on tuottajan ilmoitus, jossa hän todistaa täyttäneensä ensimmäisessä alakohdassa tarkoitetut velvoitteet tai täyttävänsä neuvoston asetuksessa (ETY) N:o 2046/89(***) 11 artiklan 2 kohdassa tarkoitetut edellytykset ja sitoutuu toimittamaan ne jäljelle jääneet määrät, jotka ovat tarpeen velvoitteen täyttämiseksi toimivaltaisen kansallisen viranomaisen vahvistamassa määräajassa.

Ensimmäisessä alakohdassa tarkoitettu todiste esitetään ennen kyseisen markkinointivuoden kesäkuun 1 päivää.

(*) EYVL N:oL 277, 8.10.1988, s.10

(**) EYVL N:o L 45, 18.2.1988, s.15

(***) EYVL N:o L 202, 14.7.1989, s.14"

3) Korvataan 4 artiklan 2 kohta seuraavasti:

"2 Sopimuksessa mainitaan ainakin:

a) kyseisten tuottajien nimi ja osoite;

b) interventioelimen nimi ja osoite;

c) varastointikauden ensimmäinen päivä;

d) tuen määrä ecuina ilmaistuna;

e) tuotteen luonne (pöytäviini, rypälemehu, tiivistetty rypälemehu ja puhdistettu tiivistetty rypälemehu);

f) varastointipaikka;

g) määrä;

Kun kyseessä on pöytäviini, mainitaan sopimuksessa lisäksi:

h) tyyppi, johon se kuuluu tai jonka kanssa se on läheisessä taloudellisessa suhteessa;

i) ilmoitus ensimmäisen juoksutuksen toiseen astiaan suorittamisesta;

j) varastointikauden viimeinen päivä.

Kun kyseessä on Sylvaner-, Müller-Thurgau- tai Rieslingtyyppisistä viiniköynnöslajikkeista saatu rypälemehu, mainitaan sopimuksessa lisäksi:

k) viiniköynnöslajike, josta rypälemehu on saatu."

2 artikla

Tämä asetus tulee voimaan 1 päivänä syyskuuta 1991.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 25 päivänä heinäkuuta 1991.

Komission puolesta

Ray MAC SHARRY

Komission jäsen

(1) EYVL N:o L 84, 21.3.1987, s. 1

(2) EYVL N:o L 163, 26.6.1991, s. 6

(3) EYVL N:o L 277, 8.10.1988, s. 21

(4) EYVL N:o L 202, 25.7.1991, s. 18

(5) EYVL N:o L 45, 18.2.1988, s. 15

(6) EYVL N:o L 191, 16.7.1991, s. 25

(7) EYVL N:o L 116, 30.4.1983, s. 77

(8) EYVL N:o L 266, 13.9.1989, s. 21